C 498/24
FI
Euroopan unionin virallinen lehti
30.12.2022
Euroopan alueiden komitean lausunto aiheesta ”AK:n rooli valtiotasoa alemman tason ilmastodiplo­ matian edistämisessä ennen COP27- ja COP28-kokouksia”
(2022/C 498/05)
Esittelijä:
Olgierd GEBLEWICZ (PL, EPP), Länsi-Pommerin voivodikunnan aluejohtaja
POLIITTISET SUOSITUKSET EUROOPAN ALUEIDEN KOMITEA (AK)
1. korostaa valtiotasoa alempien hallintotasojen merkitystä ilmastotavoitteiden saavuttamisessa, kun keskitytään YK:n kestävän kehityksen tavoitteiden tulevaan toteuttamiseen ja Pariisin sopimuksen täytäntöönpanoon, jotta voidaan saavuttaa tavoite maapallon lämpenemisen rajoittamisesta 1,5 celsiusasteeseen.
2. pitää valitettavana, ettei 21. helmikuuta 2022 annetuissa neuvoston päätelmissä ”EU:n ilmastodiplomatia: Glasgow’n tulosten täytäntöönpanon nopeuttaminen”, joissa korostetaan ilmastodiplomatian keskeistä merkitystä ja EU:n toimintaa kolmansien maiden kanssa COP26-kokouksessa hyväksytyn Glasgow’n ilmastosopimuksen täytäntöönpanon nopeuttami­ seksi, tunnusteta valtiotasoa alempien hallintotasojen roolia.
3. kehottaa kansallisia hallituksia osallistamaan aidosti paikallis- ja alueviranomaiset neuvotteluihin maailmanlaajuisten ilmastotavoitteiden ehdoista ja kansallisesti määriteltyjen panosten ja kansallisten sopeutumissuunnitelmien määrittelyyn, sillä paikallis- ja alueviranomaiset ovat toimijoita, jotka vastaavat käytännössä niihin kuuluvien kansainvälisten lupausten ja sitoumusten täytäntöönpanosta.
Komitea katsoo siksi, ettei muiden kuin paikallis- ja alueviranomaisten hyväksymien kansallisesti määriteltyjen panosten täytäntöönpano ole todennäköisesti menestyksekästä ja että YK:n ilmastonmuutoksen puitesopimuksen (UNFCCC) puitteissa olisi varmistettava järjestelmällisesti tämän vaiheen toteutuminen ennen panosten hyväksymistä.
Komitea kehottaa tässä yhteydessä jäsenmaiden hallituksia ottamaan alue- ja paikallistason edustajia mukaan UNFCCC-ilmastohuippukokouksen maakohtaisiin neuvotteluvaltuuskuntiin.
4.
tähdentää, että kunnat ja alueet ovat etulinjassa pyrittäessä selviytymään ilmastonmuutoksen seurauksista, kuten ilmastoon liittyvistä tuhoista, energiaköyhyyden ja lisääntyvien säähän liittyvien terveysongelmien tapaisista sosiaalisista seurauksista, ympäristöongelmista, kuten biodiversiteetin, ekosysteemien ja ekosysteemipalvelujen huomattavasta köyhtymisestä, ja vallitsevasta eriarvoisuudesta, jota ilmastonmuutos syventää.
Komitea painottaa, että valtiotasoa alemman tason ilmastodiplomatia on välttämätöntä kansallisten ilmastotavoitteiden saavuttamiseksi, sillä paikallis- ja alueviranomaiset laativat ja toteuttavat yksityiskohtaisia sopeutumis- ja hillitsemissuunnitelmia, joissa otetaan tarkasti huomioon paikalliset ympäristöolosuhteet ja sosioekonomiset vaatimukset sekä energia- ja ilmasto-oikeudenmukaisuus.
5. korostaa, että kuntien ja alueiden menestyksekkäät ilmastotoimet voivat olla kansallisia tavoitteita kunnianhimoi­ sempia kasvua tai alueellista yhteenkuuluvuutta heikentämättä.
Tällä on voimakas ”demonstrointivaikutus”, ja sillä saadaan aikaan vipuvaikutusta valtakunnallisille ja valtiotasoa alempien tasojen poliittisille ryhmille, joiden tavoitteena on ottaa käyttöön edistyksellisempiä ilmastopolitiikkoja.
6. pitää olennaisen tärkeänä tukea kuntien ja alueiden ilmastoverkostoja ja vahvistaa niiden toimintaa, joka liittyy valtiotasoa alemman tason ilmastodiplomatiaan, jotta voidaan parantaa kriittistä poliittista kestokykyä kansallisella tasolla tapahtuvan kehityksen taantumisen torjumiseksi ja siten turvata maailmanlaajuisten ilmastotavoitteiden saavuttaminen.